Predkladacia správa

Vláda Slovenskej republiky (ďalej len „SR“) svojím uznesením č. 832 z 19. októbra 2005 k návrhu Národného strategického referenčného rámca  2007 – 2013 (1. verzia) uložila v bode C.13. ministrovi životného prostredia definovať predbežné priority pre cieľ Európska teritoriálna spolupráca – transnacionálna spolupráca a predložiť ich na rokovanie vlády v termíne do 15. novembra 2005.

Na základe uvedenej úlohy a v rámci procesu prípravy budúceho programového obdobia 2007 – 2013 vypracovalo Ministerstvo životného prostredia SR (ďalej len „MŽP SR“), ktoré plní funkciu národného orgánu pre oblasť transnacionálnej (nadnárodnej) spolupráce, návrh predbežných priorít pre cieľ Európska teritoriálna spolupráca – transnacionálna spolupráca.  

Uvedený návrh vychádza z  rozsahu pomoci pre cieľ Európska teritoriálna spolupráca – transnacionálna spolupráca, vymedzeného v návrhu nariadenia Európskeho parlamentu a Rady o Európskom fonde regionálneho rozvoja, návrhu Strategických usmernení Spoločenstva na roky 2007 – 2013 a zároveň zohľadňuje výsledky doterajších rokovaní  Európskej komisie s členskými štátmi o priestoroch nadnárodnej spolupráce, ako aj rokovaní partnerských štátov priestoru CADSES v rámci Programu iniciatívy Spoločenstva INTERREG IIIB CADSES Susedstvo, ktorého prostredníctvom je SR zapojená do  transnacionálnej (nadnárodnej) spolupráce v súčasnom programovom období.    

Navrhované priority môžu byť ďalej pozmenené v nadväznosti na vykonanie zmien v nariadeniach týkajúcich sa fondov EÚ, Strategických usmerneniach Spoločenstva na roky 2007 – 2013, ako aj výsledky ďalších rokovaní partnerských štátov v súvislosti s prípravou  programových dokumentov pre oblasť transnacionálnej spolupráce na budúce obdobie.   

Materiál je súčasťou procesu prípravy na čerpanie prostriedkov z fondov Európskej únie v budúcom programovom období (2007 – 2013) a nemá negatívny vplyv na verejné financie, životné prostredie, zamestnanosť a podnikateľské prostredie.

K materiálu boli vznesené zásadné pripomienky zo strany Ministerstva financií SR (ďalej len „MF SR“), ku ktorým sa dňa 14. 11. 2005 uskutočnilo rozporové konanie na úrovni generálnych riaditeľov sekcií. Na uvedenom rozporovom konaní boli všetky zásadné pripomienky prerokované, spôsob ich zohľadnenia a vyhodnotenia bol s  MF SR dohodnutý a všetky rozpory, vyplývajúce zo stanoviska MF SR, boli odstránené. 

V období po vypustení materiálu z rokovania vlády SR sa zároveň uskutočnilo ďalšie rokovanie spracovateľov materiálu s MF SR (poradcom ministra financií). Na základe výsledkov tohto rokovania bola do textu Dodatku doplnená informácia o špecifikách nadnárodnej spolupráce a komplementarite jej priorít s prioritami navrhovanými v Národnom strategickom referenčnom rámci (2007 – 2013). Zároveň bola zosúladená formulácia priorít pre cieľ Európska teritoriálna spolupráca – transnacionálna spolupráca v podmienkach SR  s aktuálnym textom návrhu nariadenia Európskeho parlamentu a Rady o Európskom fonde regionálneho rozvoja, ktorý bol v období po predložení pôvodného materiálu „Návrh predbežných priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013“ na rokovanie vlády pozmenený. Tým zároveň došlo k spojeniu pôvodnej priority č. 1 a č. 3 do jednej spoločnej priority „Životné prostredie“, a teda aj k redukcii počtu navrhovaných priorít z piatich na štyri.
MF SR sa však s cieľom koncentrácie finančných zdrojov na podporu ohraničeného počtu priorít vyslovilo za vypustenie priority č. 4 Udržateľný urbánny rozvoj: posilnenie polycentrického rozvoja na nadnárodnej, národnej a regionálnej úrovni (v pôvodnom materiáli „Návrh predbežných priorít pre cieľ Európska teritoriálna spolupráca – transnacionálna spolupráca  na   programové  obdobie   2007 – 2013“  bola  uvedená  priorita  označená  ako 5. Podpora územnej súdržnosti na nadnárodnej úrovni). z návrhu predbežných priorít pre cieľ  Európska teritoriálna spolupráca - transnacionálna spolupráca na obdobie 2007 – 2013 v podmienkach SR .  

Pretože uvedená priorita zahŕňa aj aktivity, týkajúce sa kompetencií viacerých rezortov (Ministerstva výstavby a regionálneho rozvoja SR, Ministerstva pôdohospodárstva SR), ktoré v súčasnom programovom období boli podporované v rámci Programu Iniciatívy Spoločenstva INTERREG IIIB CADSES Susedstvo, resp. boli navrhnuté na podporu na  základe požiadaviek rezortov (Ministerstva zahraničných vecí SR, Ministerstva kultúry SR) uplatnených v medzirezortnom pripomienkovom konaní, MŽP SR písomne (listom č. 934/2005-2. zo dňa 20. 12. 2005) oslovilo uvedené rezorty so žiadosťou o stanovisko k návrhu na vypustenie danej priority z návrhu priorít SR  pre cieľ Európska teritoriálna spolupráca – transnacionálna spolupráca  na   programové  obdobie   2007 – 2013. 

Všetky vyššie uvedené rezorty sa v svojej odpovedi vyjadrili za  zachovanie  priority č. 4 Udržateľný urbánny rozvoj: posilnenie polycentrického rozvoja na nadnárodnej, národnej a regionálnej úrovni ako jednej z navrhovaných predbežných priorít pre cieľ Európska teritoriálna spolupráca - transnacionálna spolupráca na obdobie 2007 – 2013 v podmienkach SR.